Broj: 711-I-1688-M-141/23-02-19

Zagreb, 04. kolovoza 2023.

**MARKO BARUN**

**općinski načelnik Općine Bogdanovci**

**Predmet: mišljenje na zahtjev obveznika Marka Baruna,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 02. kolovoza 2023. pod brojem 711-U-6484-M-141/23-01-4 zaprimilo je zahtjev za mišljenje koji je podnio obveznik Marko Barun, općinski načelnik Općine Bogdanovci.

U podnesenom zahtjevu obveznik navodi da je povodom prirodne nepogode koja je zahvatila Vukovarsko-srijemsku županiju pa i Općinu Bogdanovci bila potrebna intervencija vatrogasaca i civilne zaštite. Obveznik navodi kako je i on član Dobrovoljnog vatrogasnog društva (u daljnjem tekstu: DVD) Bogdanovci te da je sukladno osposobljavanju za vatrogasca izašao na intervenciju s vatrogasnim društvom te postavlja upit može li mu, kao i ostalim članovima DVD-a biti isplaćena dnevnica. Nadalje, obveznik navodi i da je došlo do mobilizacije Stožera i postrojbe civilne zaštite Općine Bogdanovci te postavlja upit ima li kao načelnik općine pravo na dnevnicu.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje ZSSI) na 18. sjednici održanoj 04. kolovoza 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je člankom 5. stavkom 1. točkom 2. ZSSI propisano da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Povjerenstvo ističe kako obavljanje vatrogasnih intervencija u sklopu DVD-a Bogdanovci za obveznika ne predstavlja poslove u okviru obnašanja dužnosti općinskog načelnika te se stoga niti primitci koje obveznik stekne temeljem obavljanja navedenog posla ne smatraju dodatnom naknadom za poslove obnašanja dužnosti. Stoga, obveznik može primati novčane primitke pa tako i dnevnice na ime sudjelovanja u intervencijama DVD-a Bogdanovci.

Nadalje, a u odnosu na sudjelovanje u intervencijama Stožera civilne zaštite, Povjerenstvo je utvrdilo da je obveznik imenovan kao predstavnik Gradskog društva Crvenog križa Vukovar te budući da dnevnica predstavlja novčanu naknadu povezanu s putnim i drugim troškovima, obveznik također može primiti i dnevnicu kao općinski načelnik Općine Bogdanovci, koji je kao predstavnik Crvenog Križa Vukovar sudjelovao u intervencijama Stožera civilne zaštite.

Povjerenstvo pritom napominje kako pravo na dnevnicu mora biti propisano zakonom, podzakonskim općim aktom ili općim aktom jedinice lokalne samouprave te da obveznik ne može sudjelovati u postupku dodjele dnevnice samom sebi, već je navedeno dužan delegirati na drugu osobu.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obvezniku Marku Barunu, elektroničkom dostavom
2. Objava na internetskoj stranici Povjerenstva
3. Pismohrana